ༀ་སྭསྟི།འཛམ་གླིང་ཕན་བདེ་གྲུབ་པའི་རོལ་མོ་རུ།།ཡེ་ཤེས་ནོར་བུ་འབར་བའི་ཟེར་ཕྲེང་གིས།།ནག་ཕྱོགས་བདུད་དགྲ་འདུལ་ལ་མཐུ་བོ་ཆེ།།སྐྱེས་མཆོག་སེང་ཆེན་རྒྱལ་པོས་ཤེས་པ་སྕོལ།།༡འདམ་གྱི་པདྨོ་སྣང་བའི་དང་པོ་ལ།།གློག་ཕྲེང་མེ་ལོང་དམར་པོའི་དཀྱིལ་དུ་ཤར།།འབྲུག་སྒྲས་དཔའ་བོ་རླུང་གི་བང་ཞོན་པས།།ཀུན་ཀྱང་དབང་དུ་གྱུར་ལ་གསོལ་བ་འདེབས།།༢དབང་ཆེན་ཅང་ཤེས་དམར་པོར་སྣང་བ་ཡི།།རྫུ་འཕྲུལ་རྐང་པ་འཕྲུལ་གྱི་ཞགས་པས་བཀུག།སྒྱུ་མའི་གཏེར་ལས་སྲིད་གསུམ་ཡོ་བྱད་འགྲིགས།།ཆེ་རྒུས་མངའ་གསོལ་མཛད་ལ་གསོལ་བ་འདེབས།།༣སྟག་དང་སེང་འབྲུག་ཁྱུང་དང་གླང་པོ་ཁྱུ།།དྲེགས་པའི་ཆང་གིས་མྱོས་བཞིན་རྣམ་རྒྱུ་བ།།ཕན་ཚུན་འགྲན་པ་བཞིན་དུ་དངར་བའི་མཐར།།སྦས་པའི་ཟོལ་གྱིས་གཤེགས་ལ་གསོལ་བ་འདེབས།།༤དྭངས་པའི་ཤེལ་ལས་འཕོས་པའི་གཟུགས་བཞིན་དུ།།དུ་མའི་མདུན་ན་སྣ་ཚོགས་ཉམས་ཀྱི་གླུས།།སོ་སོའི་ཡིད་ཀྱི་འདོད་པ་གསལ་བྱེད་པའི།།སྒྱུ་འཕྲུལ་རོལ་མོ་ངོམས་ལ་གསོལ་བ་འདེབས།།༥བཞིན་ལེགས་ལྷ་ཡི་ནི་གུའི་ཚོགས་མདུན་ནས།།ཟླ་ཉི་སྒྲ་གཅན་སྐར་མའི་རྒྱུ་བ་བཞིན།།སྟོབས་ནུས་རླུང་གི་ཤེད་མོང་རབ་འཁྲུགས་པས།།སྙན་པའི་བ་དན་བསྐྱོད་ལ་གསོལ་བ་འདེབས།།༦དགའ་སྐྱིད་ཉི་ཟླ་འབར་བའི་སྣང་བའི་ངོགས།།ཕྱོགས་ལས་རྣམ་པར་རྒྱལ་བའི་རྒྱལ་མཚན་དྲུང་།།གྲགས་པའི་འབྲུག་སྒྲས་ས་ཆེན་འདར་བཞིན་དུ།།རྒྱལ་ཐབས་ཁྲི་ཆེན་གནོན་ལ་གསོལ་བ་འདེབས།།༧སྤྲིན་ལས་སྣང་བའི་མུ་ཁྱུད་དང་ནི་ཡང་།།འདམ་གྱི་སྦུབས་ནས་པདྨ་གཞོན་ནུ་བཞིན།།ལྷར་བཅས་ཀུན་དགའི་ལུས་མཆོག་དྲི་མ་མེད།།མངོན་སུམ་སྣང་བར་མཛད་ལ་གསོལ་བ་འདེབས།།༨སྟོབས་ཀྱིས་དྲེགས་པ་ཀུན་ཀྱང་འདི་ཡི་དྲུང་།།ཅོད་པན་རལ་པས་བཏུད་དང་ལྷན་ཅིག་ཏུ།།བདུད་ཀྱི་སྡེ་ཆེན་ཕམ་པའི་ཆོ་ངེ་བསྒྲགས།།དཀར་ཕྱོགས་རྣམ་པར་རྒྱལ་ལ་གསོལ་བ་འདེབས།།༩དེ་ནས་སྲིད་དང་ཞི་བའི་དྭངས་བཅུད་ཀུན།།དབང་མེད་འཕྲོགས་པ་ཡིད་བཞིན་ནོར་བུའི་སྐུ།།རྟག་བརྟན་བགྲེས་རྒུད་བྲལ་བའི་རང་བཞིན་གྱིས།།བསྟན་འགྲོའི་ཕན་བདེ་སྤེལ་ལ་གསོལ་བ་འདེབས།།༡༠དེ་ལྟར་གསོལ་བ་བཏབ་པའི་རྟེན་འབྱུང་གིས།།རིགས་གསུམ་པདྨའི་སྒྱུ་འཕྲུལ་དགྲ་བླའི་རྒྱལ།།ཡིད་ཀྱི་ཨུཏྤལ་གཞོན་ནུའི་དབུས་བཞུགས་ནས།།རེ་འབྲས་ཡིད་བཞིན་འགྲུབ་པའི་དངོས་གྲུབ་སྩོལ།།